
Intertextualitás és feminista újraírás: frankensteini visszhangok Alasdair Gray Szegény párák című művében

Az intertextualitás a bölcsészettudományok megkerülhetetlen jelensége: az újabb és újabb irodalmi szövegek kétségkívül tükrözik a már meglévőket, az irodalom folyton át- és újraírja önmagát. Kutatásom központi témája az a komplex intertextuális kapcsolathálózat, amely által Alasdair Gray Szegény párák című regénye képes dialógusba lépni Mary Shelley Frankenstein, avagy a modern Prométheusz című alkotásával. Feltevésem, hogy a Szegény párák bizonyos értelemben ott folytatódik, ahol a Frankenstein, avagy a modern Prométheusz abbamarad, és hogy az előbbi valójában intertextuális válasz az utóbbira. A dolgozatban különböző intertextusok felől tárom fel a Gray-regény frankensteini visszhangjait, amelyhez az irodalom emlékezetére hangsúlyt fektető Renate Lachmann elméletét veszem alapul. Elemzésem arra a feminista olvasatra éleződik ki, amely a két történet kapcsolódásában megmutatkozik. Úgy vélem, hogy miközben válaszokat keres egy sajátosan női szörnyűség mibenlétére, a Szegény párák kitölti Mary Shelley regényének feminista csendjeit.



